Predkladacia správa

Podnet:

Návrh zákona, ktorým sa mení a dopĺňa zákon Slovenskej národnej rady                     č. 401/1990 Zb. o meste Košice v znení neskorších predpisov predložili do legislatívneho procesu poslanci Národnej rady Slovenskej republiky Otto Brixi, Richard Raši, Pavol Paška a Milan Géci.

Obsah:

Účelom návrhu zákona je zosúladiť úpravu niektorých právnych inštitútov                 so všeobecným predpisom o obciach a mestách, teda so zákonom Slovenskej národnej rady   č. 369/1990 Zb. o obecnom zriadení v znení neskorších predpisov, a to s ohľadom                 na podmienky samosprávy mesta. Ide o prípady, v ktorých odchylná právna úprava v zákone o meste Košice nie je vecne správna alebo nie je vhodná.

Obsahom návrhu novely je najmä spresnenie vzťahov medzi mestským (miestnym) zastupiteľstvom a primátorom mesta (starostom mestskej časti), zníženie počtu poslancov mesta a mestských častí, ako aj úprava postavenia správneho orgánu vo veciach rozhodovania o právnych pomeroch právnych subjektov v oblasti verejnej správy, ktorým budú mesto a mestské časti, a nie priamo primátor mesta a starosta mestskej časti.

Návrh zákona je v súlade s ústavou, ústavnými zákonmi, zákonmi a ostatnými všeobecne záväznými právnymi predpismi. Taktiež je v súlade s medzinárodnými zmluvami a inými medzinárodnými dokumentmi, ktorými je Slovenská republika viazaná, predovšetkým s Európskou chartou miestnej samosprávy (oznámenie Ministerstva zahraničných vecí Slovenskej republiky č. 336/2000 Z. z.).

Z dôvodovej správy vyplýva, že prípadným schválením navrhovanej právnej úpravy možno očakávať zníženie nárokov na rozpočet územnej samosprávy asi 500 000 eur ročne vzhľadom na redukciu počtu poslancov mesta Košíc a jeho mestských častí.

Stanovisko:

Predložený návrh zákona vyžaduje najmä tieto úpravy:

1. Bod 2 upraviť takto: 2. V § 3 ods. 1 sa slová „v prílohe č. 1 tohto zákona“ nahrádzajú slovami „v štatúte“.
Odôvodnenie: Katastrálny zákon neurčuje katastrálne územia mesta Košíc. Navyše aj v bode 27 [§ 18 ods. 1 písm. b)] sa táto problematika zveruje štatútu mesta. Iným riešením môže byť aktualizácia počtu a názvov katastrálnych území mesta v prílohe č. 1.

2. Bod 3 upraviť takto: 3. V § 3 ods. 2 prvej vete sa slová „v prílohe č. 2“ nahrádzajú slovami „v prílohe“ a v druhej vete sa slová „ustanoví mestské zastupiteľstvo“ nahrádzajú slovami „ustanovuje štatút“.
Odôvodnenie: Navrhované legislatívno-technické spresnenie súvisí s bodom 1 tohto stanoviska.

3. Za bod 4 vložiť nový novelizačný bod 5, ktorý znie: 5. V § 3 ods. 6 sa vypúšťajú slová „č. 2 tohto zákona“.
Odôvodnenie: Navrhované legislatívno-technické spresnenie súvisí s bodom 1 tohto stanoviska.

4. V bode 9 (§ 8 ods. 1 uvádzacej vete) vypustiť slová „podľa osobitného zákona1f)“.
Poznámku pod čiarou k odkazu 1f vypustiť.
Odôvodnenie: Referendum mesta sa nebude vyhlasovať podľa zákona o obecnom zriadení, ale podľa tohto zákona. Odkaz vrátane poznámky pod čiarou nie je potrebný, pretože podporná platnosť príslušných ustanovení zákona o obecnom zriadení týkajúcich sa referenda vyplýva z § 24 ods. 1 zákona o meste Košice.

5. V bode 10 (§ 8a ods. 1 uvádzacej vete) vypustiť slová „podľa osobitného zákona1f)“.
Odôvodnenie: Ako v bode 4 tohto stanoviska.

6. Bod 13 vypustiť z návrhu zákona.
Odôvodnenie: Novým riešením oproti platnému zneniu je len výnimka z limitu odmien pre dlhodobo uvoľneného námestníka primátora, ktorú však nemožno považovať za opodstatnenú najmä vzhľadom na požiadavku racionálneho vynakladania verejných prostriedkov. V tejto súvislosti treba konštatovať, že uvedenému funkcionárovi patrí plat od mesta.

7. V bode 15 (§ 11a ods. 1) upraviť takto: „(1) Primátora zastupujú najviac dvaja námestníci, ktorých spravidla na celé funkčné obdobie písomne poverí zastupovaním primátor do 60 dní od zloženia sľubu primátora; ak tak neurobí, námestníkov primátora zvolí mestské zastupiteľstvo. Zástupca primátora môže byť len poslanec mestského zastupiteľstva. Námestníci primátora zastupujú primátora v čase jeho neprítomnosti alebo nespôsobilosti na výkon funkcie v poradí a rozsahu určenom primátorom v písomnom poverení.“.
Odôvodnenie: Zákonná lehota na poverenie výkonom funkcie námestníka primátora mesta a subsidiárny mechanizmus poverenia mestským zastupiteľstvom sú žiaduce v záujme zabezpečenia zriadenia a výkonu tejto funkcie. Obdobnú úpravu obsahujú aj zákon o obecnom zriadení a návrh novely zákona o hlavnom meste Slovenskej republiky Bratislave.

8. V bode 15 (§ 11a ods. 3) upraviť takto: „(3) Námestník primátora, ktorý je uvoľnený dlhodobo na výkon funkcie, posudzuje sa na účely zdravotného poistenia, sociálneho poistenia a dovolenky ako zamestnanec v pracovnom pomere.“. Poznámky pod čiarou k odkazom 5b a 5c vypustiť.
Odôvodnenie: Ide o spresnenie predmetného ustanovenia v súlade s osobitnými predpismi.

9. V bode 21 (§ 14 ods. 4 tretej vete) za slovami „ustanovenej osobitným predpisom2b)“ bodkočiarku nahradiť bodkou a vypustiť slová „toto obmedzenie sa nevzťahuje na zástupcu starostu, ktorý je na túto funkciu dlhodobo plne uvoľnený zo zamestnania a vykonáva ju na plný úväzok“.
Odôvodnenie: Obdobne ako v bode 6 tohto stanoviska.

10. V bode 23 (§ 15a ods. 1) upraviť takto: „(1) Starostu zastupuje zástupca starostu, ktorého spravidla na celé funkčné obdobie písomne poverí zastupovaním starosta do 60 dní od zloženia sľubu starostu; ak tak neurobí, zástupcu starostu zvolí miestne zastupiteľstvo. Zástupca starostu môže byť len poslanec miestneho zastupiteľstva. Zástupca starostu zastupuje starostu v čase jeho neprítomnosti alebo nespôsobilosti na výkon funkcie v rozsahu určenom starostom v písomnom poverení.“.
Odôvodnenie: Ako v bode 7 tohto stanoviska.

11. V bode 23 (§ 15a ods. 3) upraviť takto. „(3) Zástupca starostu, ktorý je uvoľnený dlhodobo na výkon funkcie, posudzuje sa na účely zdravotného poistenia, sociálneho poistenia a dovolenky ako zamestnanec v pracovnom pomere.“.
Odôvodnenie: Ako v bode 8 tohto stanoviska.

12. Za bod 32 doplniť nový novelizačný bod 33 s týmto znením: „Príloha č. 1 sa vypúšťa.“ Zároveň sa zrušuje číslovanie prílohy č. 2.
Odôvodnenie: Navrhované riešenie súvisí s bodom 1 tohto stanoviska.

13. Čl. II upraviť takto: „Čl. II
Tento zákon nadobúda účinnosť 1. januára 2013 okrem čl. I dvanásteho bodu § 10 ods. 2 prvej vety, pätnásteho bodu § 11a ods. 1 a 2, dvadsiateho prvého bodu § 14 ods. 2 a dvadsiateho tretieho bodu § 15a ods. 1 a 2, ktoré nadobúdajú účinnosť dňom vyhlásenia volieb do orgánov samosprávy obcí v roku 2014.“.
Odôvodnenie: Posun účinnosti vyžadujú nielen ustanovenia o znížení počtu poslancov, ale aj o zastupovaní primátora mesta a starostu mestskej časti so zreteľom na zabezpečenie kontinuity výkonu týchto funkcií.

Medzirezortné pripomienkové konanie:

K návrhu zákona sa uskutočnilo medzirezortné pripomienkové konanie, v ktorom pripomienkujúce subjekty nemali zásadné výhrady k stanovisku uvedenému v tejto predkladacej správe.

Záver:

Vzhľadom na tieto skutočnosti možno odporučiť vláde vysloviť súhlas s návrhom zákona s uvedenými pripomienkami.